Document ID: 32013R1076

KOMISIJAS ĪSTENOŠANAS REGULA (ES) Nr. 1076/2013
(2013. gada 31. oktobris),
ar ko groza Regulu (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi attiecībā uz pārnēsājamo mūzikas instrumentu pagaidu ievešanu, izvešanu un atkārtotu ievešanu
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1992. gada 12. oktobra Regulu (EEK) Nr. 2913/92 par Kopienas Muitas kodeksa izveidi (1) un jo īpaši tās 247. pantu,
tā kā:
(1)
Komisijas Regulas (EEK) Nr. 2454/93 (2) I daļas VII sadaļas 3. nodaļas 2. iedaļa nosaka noteikumus attiecībā uz “citādām muitas deklarācijām”. Saskaņā ar minētās regulas 230., 231. un 232. pantu atsevišķas preču kategorijas uzskata par deklarētām laišanai brīvā apgrozībā izvešanai vai pagaidu ievešanai, ja tiek veiktas 233. pantā noteiktās darbības, kuras uzskata par muitas deklarāciju.
(2)
Tomēr pārnēsājamie mūzikas instrumenti, kurus ceļotāji ieved uz laiku ar nolūku tos lietot kā profesionālas iekārtas, ir jāuzrāda muitā, lai tās skaidri deklarētu pagaidu ievešanas procedūrā.
(3)
Neseni atgadījumi, kuros šo muitas noteikumu piemērošana ir negatīvi skārusi mūzikas jomas māksliniekus, norāda, ka ir nepieciešams vienkāršot piekļuvi pagaidu ievešanas procedūrai, ļaujot šādus pārnēsājamos mūzikas instrumentus deklarēt citādi. Lai izvairītos no līdzīgu problēmu rašanās saistībā ar izvešanu un atkārtotu ievešanu, šāda vienkāršota pieeja jāattiecina arī uz pārnēsājamiem mūzikas instrumentiem, ko ceļotāji ir deklarējuši izvešanai vai kas ir atkārtotai ievesti un deklarēti laišanai brīvā apgrozībā kā atpakaļ nosūtītas preces.
(4)
Tādēļ attiecīgi būtu jāgroza Regula (EEK) Nr. 2454/93.
(5)
Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Regulu (EEK) Nr. 2454/93 groza šādi:
1)
regulas 230. pantam pievieno šādu e) punktu:
“e)
pārnēsājamos mūzikas instrumentus, ko ieveduši ceļotāji un kas pretendē uz atvieglojumiem kā atpakaļ nosūtītas preces.”;
2)
regulas 231. pantam pievieno šādu e) punktu:
“e)
ceļotāju pārnēsājamos mūzikas instrumentus.”;
3)
regulas 232. panta 1. punktu papildina ar šādu d) apakšpunktu:
“d)
pārnēsājamos mūzikas instrumentus, kas minēti 569. panta 1.a punktā.”;
4)
regulas 569. pantu papildina ar šādu 1.a punktu:
“1.a Pilnīgs atbrīvojums no ievedmuitas nodokļa tiek piešķirts attiecībā uz pagaidu ievestiem pārnēsājamiem mūzikas instrumentiem, ko ir ievedis ceļotājs, kā tas definēts 236. panta A daļā, ar nolūku izmantot tos kā profesionālas iekārtas.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 31. oktobrī

Labels: 3
1